Narsisme: Pasop vir daai 'brose' kalant | Sarie
'n Narsis is mos flambojant, spoggerig, vol van homself? Nie altyd nie. Daar is ook die 'kwesbare' of in-die-kas-narsis: Agter sy oënskynlike beskeidenheid skuil 'n emosionele vampier wat jou simpatie en energie dreineer.
Toe SARIE agt jaar gelede die eerste keer oor narsisme geskryf het, was daar 'n ontploffing van reaksie. Elke tweede mens het gedink hul man is 'n narsis. Of hul ma, of (veral) skoonma! Dit het daartoe gelei dat Riette Rust 'n boek oor die onderwerp geskryf het.
"Ek kry weekliks briewe van veral vroue wat presies uiteensit hoe die narsis in die gesin optree. Dis duidelik die prentjie van iemand met ernstige narsistiese trekke, indien nie 'n 'volledige' persoonlikheidsversteuring nie," volgens Riette. Haar boek, Ek! Ek! Ek! Herken en hanteer narsisme*, het twee keer vinnig uitverkoop en sy het op eie koste 'n derde oplaag laat druk.